გალვანური ელემენტი
გალვანური ელემენტი — ელექტრული დენის ქიმიური წყარო, რომლის მოქმედების საფუძველია ელექტროლიტში მოთავსებულ სივრცობრივად დაშორებულ ელექტროდებზე მიმდინარე ჟანგვა-აღდგენითი რეაქციები. დენის ქიმიური წყაროები იყოფა ორ ჯგუფად: პირველადი დენის წყარო ანუ გალვანური ელემენტების წრედში ჩართვისას გაივლის დენი, რასაც თან ახლავს აქტიური ნივთიერების გარდაქმნა ელექტრულ დენად. აღნიშნული პროცესი ერთჯერადია და სრულდება აქტიური ნივთიერების სრულ გარდაქმნისთანავე; მეორეული დენის წყარო ანუ ელექტრული აკუმულატორების წრედში ჩართვისას აქტიური ნივთიერებების ელექტრულად გარდაქმნის შემდეგ შესაძლებელია გარე დენის წყაროს საშუალებით აქტიური ნივთიერების აღდგენა. ეს პროცესი მრავალჯერადია და მას საფუძვლად უდევს შექცევადი ჟანგვა-აღდგენითი რეაქციები.